sinarproject/legisdata huggingface dataset:
Pertanyaan 136: ISU KERAPNYA PAIP PECAH
Dewan Undangan Negeri: selangor, Tahun 2020, Sesi 2
Pertanyaan oleh: Y.B. TUAN MOHD SANY BIN HAMZAN (N15 TAMAN TEMPLER)
Jawapan oleh: Y.A.B. Dato' Menteri Besar

Y.B. TUAN MOHD SANY BIN HAMZAN

Apakah usaha kerajaan negeri bagi menangani isu kekerapan paip pecah ini khususnya di DUN Taman Templer khususnya di Kg Selayang Baru dan Kg Selayang Pandang dimana paip air sudah terlalu lama.

Bilakah Kerajaan Negeri akan meluluskan projek penukaran paip tersebut?

Y.A.B. Dato' Menteri Besar

a) Untuk tempoh Januari 2017 hingga Disember 2019, bilangan kes paip pecah bagi kawasan Kampung Selayang Baru dan Kampung Selayang Pandang adalah seperti berikut:

Kampung Selayang Baru : 23 kes (purata 7.6 kes paip pecah setahun) Kampung Selayang Pandang : 13 kes (purata 4.3 kes paip pecah setahun)

Bagi mengatasi isu paip pecah di kawasan ini, pihak Air Selangor telah mengambil tindakan membuat pembentukan District Metering Zone (DMZ) bertujuan untuk memantau dan mengawal tekanan air di dalam paip secara berterusan bagi mengurangkan berlakunya kejadian paip pecah. Anggaran akaun di kawasan N.15 Taman Templer adalah sebanyak 11,955 akaun dan untuk mengurangkan kejadian paip pecah, sebanyak 11 DMZ telah dibentuk seperti berikut:

i) GB.089 FRIM ii) GB.081 Selayang Utama iii) GB.001 Taman Selayang Jaya iv) GB.052 Taman Bukit Idaman v) GB.033 Taman Bidara vi) GB.098 Taman Prima Selayang vii) GB.034 Taman Sri Melati viii) GB.042 Selayang Pandang ix) GB.075 Selayang Baru Fasa 3

x) GB.301 Bandar Baru Selayang Zone 2 xi) GB.114 Bandar Baru Selayang Zone 1

Untuk kejadian paip pecah yang masih berlaku walaupun dengan pelaksanaan kawalan tekanan (kawasan di dalam DMZ), jajaran paip yang terlibat dikenalpasti dan disusun di dalam senarai keutamaan Program Penggantian Paip.

b) Berdasarkan senarai keutamaan penggantian paip, tiada nama jalan di Kampung Selayang Baru dan Kampung Selayang Pandang yang tersenarai untuk program penggantian paip. Walau bagaimanapun, pihak kami sedang mengkaji dan membuat semakan untuk melaksanakan tindakan-tindakan kawalan sebagaimana yang dinyatakan di atas untuk menyelesaikan isu ini.